b'\n_START_ARTICLE_\nAntrasis ulon\xc5\xb3 Lietuvos Kunigaik\xc5\xa1tien\xc4\x97s Birut\xc4\x97s pulkas\n_START_SECTION_\nIstorija\n_START_PARAGRAPH_\nAntrasis raiteli\xc5\xb3 pulkas 1920 m. spalio 30 d. slaptu kariuomen\xc4\x97s vado \xc4\xafsakymu i\xc5\xa1 Pirmojo raiteli\xc5\xb3 pulko eskadrono prad\xc4\x97tas formuoti Kaune. Pulko vadu paskirtas buv\xc4\x99s Pirmojo raiteli\xc5\xb3 pulko vadas karininkas Pranas Jackevi\xc4\x8dius. Mobilizacija vyko sp\xc4\x97riai. 1920 m. lapkri\xc4\x8dio 16 d. I eskadrono vadu paskirtas kapitonas Povilas Plechavi\xc4\x8dius, lapkri\xc4\x8dio 17 d.- II eskadrono vadu paskirtas leitenantas M. Valent\xc4\x97lis. Jau 1920 m. gruod\xc5\xbeio 1 d. prad\xc4\x97ti formuoti III ir IV eskadronai, kuri\xc5\xb3 vadais paskirti leitenantas K. Remi\xc5\xa1auskas ir kapitonas Kazys Tallat-Kelp\xc5\xa1a. 1920 m. pabaigoje pulke buvo 13 karinink\xc5\xb3, 2 karo valdininkai, 486 kareiviai. Pulkas tur\xc4\x97jo 484 arklius, 140 \xc5\xa1autuv\xc5\xb3, 5375 \xc5\xa1ovinius, 33 kardus, 8 telefono aparatus, 10 km telefono kabelio, 12 ve\xc5\xbeim\xc5\xb3, 20 pakinkt\xc5\xb3, 216 baln\xc5\xb3 ir kt. _NEWLINE_1926 m. Lietuvos kariuomen\xc4\x97s Antrasis ulon\xc5\xb3 pulkas perkeltas \xc4\xaf Alyt\xc5\xb3, jam suteiktas Lietuvos kunigaik\xc5\xa1tien\xc4\x97s Birut\xc4\x97s vardas. 1935 m. gegu\xc5\xbe\xc4\x97s m\xc4\x97n. atskyrus vien\xc4\x85 pulko eskadron\xc4\x85, i\xc5\xa1 naujo suformuotas Tre\xc4\x8diasis drag\xc5\xabn\xc5\xb3 Gele\xc5\xbeinio Vilko pulkas._NEWLINE_Pulke buvo keturi kavalerijos eskadronai, kulkosvaid\xc5\xbei\xc5\xb3 ir techninis eskadronai bei pab\xc5\xabkl\xc5\xb3 b\xc5\xabrys. I\xc5\xa1 viso nuolat pulke tarnavo apie 1000 kari\xc5\xb3. Pulkas \xc4\xaf\xc4\x97jo \xc4\xaf Tre\xc4\x8diosios p\xc4\x97stinink\xc5\xb3 divizijos sud\xc4\x97t\xc4\xaf.\n_START_SECTION_\nApranga\n_START_PARAGRAPH_\nPulko kariai i\xc5\xa1siskyr\xc4\x97 kepur\xc4\x97mis su baltu vir\xc5\xa1umi ir ro\xc5\xbeiniu lankeliu, baltais trikampiais antsiuvais ant apykakl\xc4\x97s, paradin\xc4\x97s uniformos eti\xc5\xa1ketais su kutais, j\xc5\xb3 \xc5\xbeirgai buvo apdengti g\xc5\xabnia su kunigaik\xc5\xa1tien\xc4\x97s Birut\xc4\x97s monograma. Keln\xc4\x97s buvo su ro\xc5\xbeiniais ulon\xc5\xb3 2,5 cm plo\xc4\x8dio lampasais. Karininkai, vir\xc5\xa1ilos, vyresnieji ir jaunesnieji puskarininkiai antpe\xc4\x8diuose tur\xc4\x97jo balto metalo monogramas, o grandiniai ir eiliniai - da\xc5\xbeytas baltais da\xc5\xbeais.'